**Jelgavas valstspilsētas pašvaldības saistošie noteikumi Nr. 24-11**  
  
Jelgavā 2024. gada 25. aprīlī (prot. Nr. 5, 6. p.)

**Sociālās garantijas pilngadību sasniegušajam bērnam bārenim un bez vecāku gādības palikušam bērnam Jelgavas valstspilsētas pašvaldībā**

*Izdoti saskaņā ar likuma "*[*Par palīdzību dzīvokļa jautājumu  
risināšanā*](https://likumi.lv/ta/id/56812-par-palidzibu-dzivokla-jautajumu-risinasana)*"*[*25.2 panta*](https://likumi.lv/ta/id/56812-par-palidzibu-dzivokla-jautajumu-risinasana#p25_2)*pirmo un piekto daļu, un Ministru  
kabineta 2005. gada 15. novembra noteikumu Nr. 857  
"Noteikumi par sociālajām garantijām bārenim un bez  
vecāku gādības palikušajam bērnam, kurš ir ārpusģimenes  
aprūpē, kā arī pēc ārpusģimenes aprūpes beigšanās"  
27., 30., 31. un 31.1 punktu*

**I. Vispārīgie jautājumi**

1. Saistošie noteikumi (turpmāk – noteikumi) nosaka Latvijas Republikas normatīvajos aktos noteikto sociālo garantiju (turpmāk – sociālās garantijas) apmēru un izmaksas kārtību Jelgavas valstspilsētas pašvaldībā pilngadību sasniegušajam bērnam bārenim un bez vecāku gādības palikušam bērnam no pilngadības sasniegšanas dienas līdz 24 gadu vecuma sasniegšanai pēc ārpusģimenes aprūpes beigšanās (turpmāk – pilngadību sasniegušais bārenis).

2. Sociālās garantijas ir tiesīgs saņemt pilngadību sasniegušais bārenis, par kura ārpusģimenes aprūpi lēmumu pieņēmusi Jelgavas valstspilsētas pašvaldības iestāde "Jelgavas valstspilsētas bāriņtiesa" (turpmāk – iesniedzējs).

3. Lai saņemtu sociālās garantijas, iesniedzējs iesniedz Jelgavas valstspilsētas pašvaldības iestādē "Jelgavas sociālo lietu pārvalde" (turpmāk – JSLP) iesniegumu un citus lēmuma pieņemšanai nepieciešamos dokumentus: e-adresē vai e-pastā soc@soc.jelgava.lv, parakstītu ar drošu elektronisko parakstu, vai klātienē Pulkveža Oskara Kalpaka ielā 9, Jelgavā, vai nosūtot pa pastu Jelgavas sociālo lietu pārvalde, Pulkveža Oskara Kalpaka ielā 9, Jelgavā, LV-3001.

4. Sociālās garantijas piešķir, neizvērtējot mājsaimniecības ienākumus un materiālo situāciju.

5. Lēmumu par sociālo garantiju piešķiršanu vai atteikumu tos piešķirt pieņem ar JSLP vadītāja rīkojumu izveidota JSLP Pabalstu piešķiršanas darba grupa ne vēlāk kā mēneša laikā no dienas, kad saņemts iesniedzēja iesniegums JSLP.

6. Iesniedzēja pienākums ir nekavējoties ziņot JSLP par izmaiņām apstākļos, kuri bija par pamatu sociālo garantiju saņemšanai.

7. Sociālās garantijas izmaksā pēc JSLP Pabalstu piešķiršanas darba grupas lēmuma pieņemšanas līdz kārtējā mēneša 15. vai 30. datumam.

8. JSLP Pabalstu piešķiršanas darba grupai ir tiesības atteikt piešķirt sociālās garantijas vai atcelt lēmumu par sociālo garantiju piešķiršanu pilnībā vai daļēji, ja iesniedzējs nav ziņojis JSLP par izmaiņām apstākļos, kuri bija par pamatu sociālo garantiju saņemšanai.

**II. Sociālo garantiju veidi, apmērs un izmaksas kārtība**

9. Sociālo garantiju veidi:

9.1. naudas līdzekļi patstāvīgas dzīves uzsākšanai;

9.2. vienreizējs pabalsts sadzīves priekšmetu un mīkstā inventāra iegādei;

9.3. pabalsts ikmēneša izdevumiem;

9.4. mājokļa pabalsts.

10. JSLP pilngadību sasniegušajam bārenim izmaksā naudas līdzekļus patstāvīgas dzīves uzsākšanai, kuru apmērs ir 40 procenti (noapaļots līdz veseliem *euro*) no Centrālās statistikas pārvaldes publicētās aktuālās minimālo ienākumu mediānas uz vienu ekvivalento patērētāju mēnesī (turpmāk – ienākumu mediāna), bet personai ar invaliditāti kopš bērnības ir 60 procenti (noapaļots līdz veseliem *euro*) no ienākumu mediānas.

11. JSLP pilngadību sasniegušajam bārenim izmaksā vienreizēju pabalstu sadzīves priekšmetu un mīkstā inventāra iegādei ienākumu mediānas apmērā, piemērojot koeficientu 1,7 (noapaļots līdz veseliem *euro*).

12. Ja pilngadību sasniegušais bārenis mācās vispārējās vai profesionālās izglītības iestādē un apgūst vispārējās pamatizglītības, vispārējās vidējās izglītības vai profesionālās pamatizglītības, arodizglītības vai profesionālās vidējās izglītības programmu, JSLP izmaksā pabalstu ikmēneša izdevumiem, kas ir 20 procenti (noapaļots līdz veseliem *euro*) no ienākumu mediānas, bet personai ar invaliditāti kopš bērnības ir 30 procenti (noapaļots līdz veseliem *euro*) no ienākumu mediānas.

13. Ja pilngadību sasniegušais bārenis studē augstākās izglītības iestādē, kas reģistrēta Izglītības iestāžu reģistrā, JSLP izmaksā pabalstu ikmēneša izdevumiem, kas ir 20 procenti (noapaļots līdz veseliem *euro*) no ienākumu mediānas, bet personai ar invaliditāti kopš bērnības ir 30 procenti (noapaļots līdz veseliem *euro*) no ienākumu mediānas. Pabalsta izmaksu aptur studiju pārtraukuma laikā un to atjauno, ja studijas tiek atsāktas. Par studiju pārtraukšanu pilngadību sasniegušajam bārenim ir pienākums nekavējoties informēt JSLP.

14. Naudas līdzekļus patstāvīgas dzīves uzsākšanai, vienreizējo pabalstu sadzīves priekšmetu un mīkstā inventāra iegādei, kā arī pabalstu ikmēneša izdevumiem pārskaita iesniedzēja iesniegumā norādītajā kredītiestādes maksājumu vai pasta norēķinu sistēmas kontā.

15. Mājokļa pabalstu aprēķina un piešķir saskaņā ar Latvijas Republikas normatīvajos aktos noteikto kārtību.

16. Pieprasot mājokļa pabalstu, papildus noteikumu 3. punktā noteiktajam iesniedz dzīvojamās telpas īres līguma kopiju (uzrādot oriģinālu), apliecinošus dokumentus par dzīvojamās telpas lietošanas izdevumiem par iepriekšējo vai kārtējo mēnesi.

17. Mājokļa pabalstu piešķir uz 3 mēnešiem, ne vairāk kā 4 reizes kalendārajā gadā.

18. Piešķirto mājokļa pabalstu pārskaita pakalpojumu sniedzējiem vai nepieciešamības gadījumā uz iesniedzēja norādīto kredītiestādes maksājumu vai pasta norēķinu sistēmas kontu, vai izmaksā iesniedzējam skaidrā naudā.

**III. Lēmuma par sociālo garantiju piešķiršanu vai atteikumu tos piešķirt apstrīdēšanas un pārsūdzēšanas kārtība**

19. JSLP Pabalstu piešķiršanas darba grupas lēmumu par sociālo garantiju piešķiršanu vai atteikumu tos piešķirt var apstrīdēt JSLP vadītājam [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā.

20. JSLP vadītāja pieņemto lēmumu par sociālo garantiju piešķiršanu vai atteikumu tos piešķirt var apstrīdēt Jelgavas valstspilsētas pašvaldības domē [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā.

21. Jelgavas valstspilsētas pašvaldības domes lēmumu var pārsūdzēt Administratīvajā rajona tiesā [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā.

**IV. Noslēguma jautājumi**

22. Noteikumi stājas spēkā nākamajā dienā pēc to izsludināšanas oficiālajā izdevumā "Latvijas Vēstnesis".

23. Ar noteikumu spēkā stāšanos atzīt par spēku zaudējušiem Jelgavas valstspilsētas pašvaldības 2023. gada 28. septembra saistošos noteikumus Nr. 23-17 "[Sociālās garantijas un brīvprātīgās iniciatīvas pabalsti bērnam bārenim un bez vecāku gādības palikušam bērnam Jelgavas valstspilsētas pašvaldībā](https://likumi.lv/ta/id/346276-socialas-garantijas-un-brivpratigas-iniciativas-pabalsti-bernam-barenim-un-bez-vecaku-gadibas-palikusam-bernam-jelgavas-valstsp...)" (Latvijas Vēstnesis, 2023, 197. nr.).

Jelgavas valstspilsētas pašvaldības domes priekšsēdētājs *A. Rāviņš*